धर्मा नंदी, नीलमणि, कल्याण भगत, अब्दुल कादिर आदि कुछेक विभिन्न पेशों एवं धंधों से जुड़े व्यक्तियों एवं परिवारों के माध्यम से देवेन्द्र सत्यार्थी समूचे असम के जन-जीवन के विभिन्न रूपों को अंकित करने का प्रयास करते हैं। इनमें देवकान्त जैसा क्रांतिकारी युवक और उसकी बूढ़ी बीमार मां भी है। मां को इसलिए अपने एकमात्र बेटे की निकटता और सेवा का सुख नहीं मिल पाता क्योंकि बेटे ने मां से अधिक महत्व भारत-माता को दिया है और अन्तत: उसकी स्वाधीनता के लिए ही वह बलिदत्त हो जाता है। कुछ बाहर से आकर वहीं बस चुके या फिर लंबे समय बाद लौटे लोग भी अब दिसांगमुख का ही हिस्सा हैं। इनमें एक ओर यदि राखाल काका हैं तो दूसरी ओर हडसब साहब की बेटी लिली है जो पेशे से डॉक्टर है। राखाल तीस साल बाद जंगलों में हाथियों के बीच नौकरी करके लौटा है। लिली नें स्थानीय लोगों की सेवा को अपने जीवन का मिशन बना लिया है। पिता की इच्छा के विरुद्ध एक भारतीय युवक नीरद से प्रेम करके वह उससे विवाह करती है। आर्थिक रूप से वह उसके लिए यह सुविधा भी प्रदान करती है कि पूरा समय देकर ब्रह्मपुत्र पर लिखी जाने वाली वह अपनी किताब पूरी कर सके। एक लेखक के रूप में नीरद स्वयं देवेन्द्र सत्यार्थी का प्रतिरूप भी लग सकता है। अपनी प्रस्तावित पुस्तक 'ब्रह्मपुत्र' के संबंध में देवकान्त से बात करते हुए रचना की सफलता का मानक प्रस्तुत करते हुए वह टिप्पणी करता है 'लेखक की रचना से भी सोंधी-सोंधी सुगंध आने लगे, तो समझो लेखक की कला जीवन्त हो उठी है।'(वही पृ.सं. 201)।